Rosalind Elsie Franklinová

Rosalind Elsie Franklinová (* 25. júl 1920, Londýn, Spojené kráľovstvo – † 16. apríl 1958, Londýn) bola britská fyzikálna chemička a biofyzička, ktorá mala veľkú zásluhu na objavení a objasnení molekulárnej štruktúry DNA, RNA, vírusov, uhlia a grafitu. Hoci jej práca na uhlí a vírusoch bola oceňovaná už za jej života, jej zásadný podiel na objavení štruktúry DNA bol z väčšej časti uznaný a ocenený až po jej smrti.

Narodila sa do prominentnej britskej židovskej rodiny. Absolvovala jednu z mála súkromných londýnskych dievčenských škôl, na ktorých sa vyučovala fyzika a chémia – St Paul’s Girls’ School. Vďaka tomu mohla pokračovať v štúdiu na Cambridgeskej univerzite, ktoré ukončila v roku 1941. Po získaní doktorátu v roku 1945 sa venovala výskumu röntgenového žiarenia a v roku 1947 začala pracovať v laboratóriu Johna Randalla, v prestížnom vedeckom pracovisku na londýnskom King’s College.

Franklinová je najviac známa svojou prácou na difrakčných obrazoch DNA, ktoré následne použili vedci James Dewey Watson a Francis Harry Compton Crick pri správnom určení štruktúry DNA. Franklinová zrejme sama rozpoznala štruktúru DNA, avšak Watson a Crick vo svojej slávnej práci z roku 1953 jej príspevok zmienili iba niekoľkými slovami. Jej zásluhy boli rozpoznané až na konci 60. rokov. Po práci na DNA viedla Franklinová tiež výskum na poli virológie.

Zomrela vo veku 37 rokov na rakovinu vaječníkov.

Referencie

Zdroj 

Anglickí chemici
Anglickí biológovia
Anglickí fyzici
Chemici židovského pôvodu
Biológovia židovského pôvodu
Fyzici židovského pôvodu
Absolventi University of Cambridge
Osobnosti z Londýna
Anglické osobnosti židovského pôvodu
Ženy v chémii